Document ID: /fineweb-2-swissfilter-quality_10-filterrobots/filtered/02038.jsonl.gz/479

Da Rest Giacun Dermont -
In dals pli vegls mitos enconuschents en la cultura occidentala è l’existenza dad unicorns. L’idea chi pudessan exister creatiras da tarabla talmain fantasticas giascha profund en la conscienza umana. I dà biologs che sustegnan ina tesa ordvart interessanta davart l’origin da quest mitos remarchabel.
Danunder deriva mo l’idea chi pudessan exister chavals cun corna? L’origin dal mitos da l’unicorn è bler pli vegl che las istorgias ed ils comics da Walt Disney ans suggereschan. En las tarablas da Grimm, che pon vegnir consideradas sco ierta culturala da gronda muntada, gieua l’unicorn già ina rolla impurtanta. Tenor la scienza archeologica n’hai mai dà in chavagl cun in corn, ma l’idea d’ina tala creatira da fantasia è probablamain bler pli veglia che quai ch’ins ha pudì supponir enfin ussa.
Savida che sa mantegna durant tschentaners
Ils frars Grimm n’ans indicheschan deplorablamain betg exactas funtaunas da lur istorgias. Malgrà las eventualas inspiraziuns fantasticas d’in dals frars „n’èn tarablas e mitos a la fin nagut auter ch’experienzas da la sort umana creadas e furmadas, dadas enavant entras ils tschentaners“ (E.Aeppli, Der Traum...). L’istorgia dal schnederin valurus cumpiglia in unicorn. Vuland attachar il schnederin resta l’unicorn pitgà cun ses corn en in bostg. Er ils filosofs grecs discurran d’unicorns.
Quant ipocritic (engl.: hypocritical) èsi en quest connex d’esser schocà da cumbats da taurs en las arenas da la peninsla iberica. I vegn tschessentà il fatg ch’ils taurs spagnols gaudan almain ina tratga d’auta qualità, er sch‘els vegnan mazzads a moda crudela. Il torrero Victor Barrio ch’è mort questa stad tras in culp d’in taur è vegnì surchargià postum cun gomias da glieud da l’entir mund. Er en Svizra hai dà talas reacziuns, tar nus, nua che la majoritad dals vadels masculins vegnan battegiads cul num „Mast“.
Fotografia: https://www.pexels.com (CC0)
Text: Rest Giacun Dermont, Cuira

►FA PART! Commentescha sutvart!
Da Annatina Nay - Ir en vacanzas e pachetar la valischa ei ina sfida. Tgei sto cun e tgei sa star a casa? Essas vus experts da pachetar? Veis vus tipps e trics? Pachetar duei esser bein ponderau – denton buca memia cumplicau, la fin finala duess ins semplamein saver guder las vacanzas!
Jeu mon mintgaton sin viadi. Savens buca ditg e buca lunsch, mo ina dallas pli grondas sfidas per mei insumma ei da pachetar la valischa, ni vess jeu forsa tuttina duiu prender quella gada in saccados, ni ina tastga? Quei fuss forsa stau pli pratic. Ei gioga atgnamein negina rolla sch'jeu mon naven paucs dis ni pliras jamnas.
Prender cun mei vuless jeu naturalmein adina miu entir tener casa.
Il pli grond problem ei per mei numnadamein da pachetar tut quei ch'jeu drovel e decimar quei sin in pli pign spazi pusseivel. Savens prendel bia memia bia cun mei, per tuttas eventualitads, resti encunter la plievgia, differents calzers, minimum in lismer cauld, t-shirts en masse – ins gie sa mai tgeinin ch'ins ha gest gust da trer en! Cudischs, minimum treis, crema da sulegl e shampo, quei e tschei ... Jeu hai gia empruau ora differentas tecnicas da pachetar.
Suonda LATABLA!
Da Dominique Dosch -
Igl è ena notg mievla. En fi artifizial imposant fò onour alla festa naziunala digl 2016. Aspectatours ed aspectatouras stattan sen la terrassa davant la tgesa federala ed admeiran igl firmamaint an tot las calours. Dantant na fon els betg stem dalla gleisch tgi schluita dascousamaintg or dallas fanestras davos lour dies. La Sala digls pass pers è illuminada…
Davains ò li ena festa particulara. Ena cumpagneia da trenta dels vistgeida scu d’en’otra epoca è reparteida aint igl lung corridor e sa divertescha baterlond e bavond. Cunter las pareis èn pusadas armas scu schluppets, lantschas, spadas, en balester e scuts tgi preschaintan diversas vobas. En urs cun ena tschitta neira anturn culiez zappigna adretgse tranter igls giasts ed igls serva elegantamaintg buccadignas digl sies tablet. Ve d’ena meisa spir battungs davos aint igl cantung è s’installo en ulteriour urs cun tarmenta uregliers. El procura per musica tgi lascha filar igls sentimaints. “En viva sen donna Berna, tgi ò realiso scu mintg’onn ena tala festa grondiousa! E viva sen 725 onns Confederaziun!”, cloma Guglielm dulzond la sia maseira da biera plagna. “Viva!”, consaintan igls oters an chor.
|Henri, tgi è pitost ancunaschaint scu signour Dunant, è sa pers ensacu tranter igls generals Guison e Dufour. Per cletg vign el delibero digl raschieni davart strategias militaras cura tgi general Guison ò finalmaintg igl curasch da dumandar Tigurina Virgo per en solt. Cun en surreir sot igl sies snuz peglia’l igl sies tschaco giu digl tgea e s’anclegna davant l’allegoria da Turitg. Dasperas baitan Pestalozzi e Piaget seriousamaintg dalla pedagogia dad ozande. “È chegl polpa?”, dumonda Banadetg en urs tgi porta ena nova tgargia da delicatessas. Lez para betg d’ancleir rumantsch. “È chegl polpa?”, repeta igl castelan cun en tung malpaztgaint. Igl urs davainta nervous.

Bü… bü… Bü-bündnerfleisch…Banadetg dat digl tgea e pecla en pêr talgias. Sessour ò’l danovamaintg angal ple îgls per la gronda donna cugl tschapel d’arbaias. Excepziunalmaintg porta ella en lung vistgia cotschen tgi intunescha la sia figura graziousa. Ella è profundada an en discurs cun Geneva, tgi è davantada ena buna ameia davent tgi stattan ansemen sen en postamaint dasper igl Lai Leman.
Deplorablamaintg ò igl castelan sez betg schi ena bela cumpagneia aint igl sies curtgign a Coira… Igl patratg da stueir turnar dumang marvegl segl sies post lungurous igl dat en stompel. Giond an etas marscha’l ve e las saleida s’anclinond.
Suonda LATABLA!
Forsa er insatge per vus:
Da Silvana Derungs (DRG) – La lingua rumantscha è ritga, uschè ritga che nus pudessan atgnamain ans servir pli savens da sias bellezzas e ritgezzas – e da tut sias...
Da Fadrina Hofmann - L’uman es ün chatschader e ramassader. La cumprouva n’haja a chasa in fuorma da duos uffants chi chattan roba da tour e mütschir. Ün insaj? Voilà...
Da Silvana Derungs (DRG) – La lingua rumantscha è ritga – uschè ritga che nus pudessan atgnamain ans servir pli savens da sias bellezzas e ritgezzas. Per exempel datti bels prenums, nizzaivels betg mo...
Dad Annatina Nay - Duas figuras en in toc da teater da Samuel Beckett. Estragon e Wladimir sesanflan en in liug buc definau, sin in stradun, sper ina plonta. Els...
Da Silvana Derungs (DRG) – La lingua rumantscha è ritga – uschè ritga che nus pudessan atgnamain ans servir pli savens da sias bellezzas e ritgezzas. Per exempel quellas influenzadas...
Da Silvana Derungs (DRG) – La lingua rumantscha è ritga – uschè ritga che nus pudessan atgnamain ans servir pli savens da sias bellezzas e ritgezzas. Oz datti tschintg bellas...
Da Fadrina Hofmann - Chi nu cugnuoscha il mumaint da schoc scha’l telefonin es dandettamaing davent? Ed il sentimaint surleivgià cur ch’el cumpara darcheu? Il telefonin es dvanta nos cumpogn...